Broj: 711-I-1778-P-237-18/19-11-18

Zagreb, 8. srpnja 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom neanonimne prijave i vlastitih saznanja o mogućem sukobu interesa **dužnosnika Doriana Labinjana, zamjenika općinskog načelnika Općine Brtonigla do 19. lipnja 2018.,** na 55. sjednici, održanoj 8. srpnja 2019.g., donosi sljedeću

 **ODLUKU**

1. **Postupak za odlučivanje o sukobu interesa protiv dužnosnika Doriana Labinjana, općinskog načelnika Općine Brtonigla od 23. svibnja 2013. do 26. svibnja 2017. te zamjenika općinskog načelnika Općine Brtonigla od 29. svibnja 2017. do 19. lipnja 2018., neće se pokrenuti vezano za okolnost da je u razdoblju od 12 mjeseci nakon prestanka obnašanja navedene dužnosti zaposlen na određeno vrijeme u javnoj ustanovi Lučka uprava Umag-Novigrad te vezano za okolnost da je dužnosnik u 2016. i 2017.g., za vrijeme obnašanja dužnosti općinskog načelnika Općine Brtonigla, bio član Povjerenstva za provedbu postupka davanja koncesije za obavljanje lučkih djelatnosti na području luke otvorene za javni promet lokalnog značaja Karigador, s obzirom da, u razdoblju dok je Doriano Labinjan obnašao dužnost općinskog načelnika odnosno zamjenika općinskog načelnika, Općina Brtonigla nije stupala u poslovne odnose s Lučkom** **upravom Umag-Novigrad te s obzirom da nije utvrđeno da je dužnosnik ostvario osobnu korist povodom dodjele navedene koncesije, pa stoga ne proizlazi da je u postupanju dužnosnika u vezi gore navedenog došlo do moguće povrede članka 20. stavka 1. ili drugih odredbi ZSSI-a.**
2. **Pokreće se postupak protiv dužnosnika Doriana Labinjana, zbog moguće povrede članka 12. ZSSI-a, koja proizlazi iz istovremenog primanja volonterske naknade za obnašanje dužnosti zamjenika općinskog načelnika Općine Brtonigla i primanja naknade plaće povodom profesionalnog obnašanja dužnosti općinskog načelnika Općine Brtonigla u mandatu 2013.-2017. i to za razdoblje od 30. svibnja 2017. do 1. prosinca 2017.g.**
3. **Poziva se dužnosnik Doriano Labinjan da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka iz točke II. kao i na ostale navode iz obrazloženja ove odluke vezane za točku II. izreke.**

Obrazloženje

 Povjerenstvo je dana 2. srpnja 2018.g. zaprimilo neanonimnu prijavu mogućeg sukoba interesa, podnesenu protiv dužnosnika Doriana Labinjana, zamjenika općinskog načelnika Općine Brtonigla do 19. lipnja 2018., koja je u knjizi ulazne pošte Povjerenstva zaprimljena pod brojem: 711-U-2042-P-237/18-01-4. Povodom navedene prijave otvoren je predmet broj P-237/18. Povjerenstvo je 18. veljače 2019.g. zaprimilo i dopunu prijave protiv istog dužnosnika, pod brojem 711-U-865-P-237-18/19-06-4.

 U prijavi se ističe da su mještani Dajle i Karigadora odnosno domaći i strani vlasnici nekretnina i članovi lokalnih udruga javno prosvjedovali jer se protive gradnji marine u Luci Karigador, a ističe se da je bivšem općinskom načelniku Općine Brtonigla, koji je potpisao projekt za 400 vezova i odluku o koncesiji luke Karigador, „izmišljeno“ radno mjesto „Projekt menadžer Lučke uprave Umag-Novigrad. Prijava sadrži i poveznice na članke internetskih portala *ipress.rtl.hr, regionalexpress.hr, porestine.info, glasistre.hr* i *radio.hrt.hr/radio-pula*, objavljenih 29. i 30. lipnja 2018.g., u kojima je popraćen navedeni prosvjed građana protiv izgradnje marina i popratnih objekata u zaljevu Dajla-Karigador prema izglasanim izmjenama Urbanističkog plana uređenja.

U dopuni prijave u bitnom se navodi da je dužnosnik Doriano Labinjan, dana 16. lipnja 2016., za vrijeme trajanja drugog mandata kao općinskog načelnika Općine Brtonigla, u postupku dodjele koncesije za luku Karigador imenovan od strane davatelja koncesije, Lučke uprave Umag-Novigrad, članom Stručnog povjerenstva za provedbu postupka javnog prikupljanja ponuda za davanje koncesije. Nadalje, navodi se da je dana 9. veljače 2017. Općinsko vijeće Općine Brtonigla donijelo je Odluku o donošenju urbanističkog plana uređenja Karigador (UPU2), kojim je luka Karigador predviđena kao luka otvorena za javni promet lokalnog značaja. Ukazuje se da je dužnosnik Doriano Labinjan, kao općinski načelnik, sudjelovao u donošenju navedene Odluke Općine Brtonigla na način da je, u skladu sa svojim ovlastima iz čl. 52. Statuta Općine Brtonigla, predložio izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba. Navodi se da je, nakon donošenja UPU-a, dužnosnik, još uvijek za mandata općinskog načelnika Općine Brtonigla, kao član Stručnog povjerenstva za provedbu postupka javnog prikupljanja ponuda za davanje koncesije, odlučivao odnosno glasovao o dodjeli koncesije za luku Karigador, koja podrazumijeva izgradnju iste te luke. U prijavi se, nadalje, navodi da se dužnosnik Doriano Labinjan, nakon prestanka mandata zamjenika općinskog načelnika, zaposlio u Lučkoj upravi Umag-Novigrad na projektu koncesije luke otvorene za javni promet Karigador. Podnositelj prijave zaključuje da, s obzirom da se dužnosnik nakon završetka mandata zaposlio u Lučkoj upravi Umag-Novigrad, upravo na poslovima razvoja projekta koncesije u luci Karigador, proizlazi da je imao privatni interes budućeg zaposlenja koji je utjecao na donošenje odluka tijekom trajanja mandata, a koji je u sukobu s javnim interesom obnašanja javne dužnosti. Isto tako, prijavitelj smatra da postoji indicija da je dužnosnik imenovan u Stručno povjerenstvo s obzirom na svoje svojstvo općinskog načelnika Općine Brtonigla pa da stoga postoji očita povezanost između njegove funkcije kao dužnosnika i Lučke uprave Umag-Novigrad, slijedom čega se primjenjuje zabrana zaposlenja u istoj pravnoj osobi tijekom 12 mjeseci od prestanka mandata. Slijedom navedenog, prijavitelj smatra da je dužnosnik počinio zabranjeno djelovanje iz članka 7. točke g) ZSSI-a, utjecajem na donošenje izmjene UPU-a Karigador, da je počinio povredu članka 7. točke e) utjecavši na odluku o dodjeli koncesije za Luku Karigador radi osobnog probitka, a konačno da je u vezi zaposlenja u Lučkoj upravi Umag-Novigrad na poslovima vezanim uz istu koncesiju, počinio povredu članka 7. točke a) ZSSI-a, s obzirom da je očito zaposlenjem na tom mjestu primio korist za navedene radnje koje je učinio u svojstvu općinskog načelnika Općine Brtonigla te da je time ujedno počinio povredu članka 20. stavka 1. i 2. ZSSI-a.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Doriano Labinjan obnašao dužnost općinskog načelnika Općine Brtonigla od 23. svibnja 2013. do 26. svibnja 2017. te dužnost zamjenika općinskog načelnika Općine Brtonigla od 29. svibnja 2017. do 19. lipnja 2018.g. Stoga je Doriano Labinjan, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno stavku 4. istog članka jamči se zaštita anonimnosti podnositelju prijave.

Povjerenstvo je radi provjere saznanja iz prijave izvršilo uvid u podatke sudskog registra, u dokumentaciju dostavljenu uz prijavu te u podatke i isprave dostavljene od Općine Brtonigla i Lučke uprave Umag-Novigrad, a radi stjecanja vlastitih saznanja o mogućoj povredi odredaba ZSSI-a izvršilo je uvid u Izvješće o imovinskom stanju dužnosnika Doriana Labinjana.

Povjerenstvo je najprije razmotrilo okolnosti iz prijave i to prvo u pogledu pitanja dopuštenosti zapošljavanja dužnosnika u ustanovi Lučka uprava Umag-Novigrad po prestanku obnašanja dužnosti zamjenika općinskog načelnika Općine Brtonigla, a zatim u pogledu okolnosti njegova djelovanja za vrijeme obnašanja dužnosti općinskog načelnika Općine Brtonigla vezano uz dodjelu koncesije u luci Karigador.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 4. ZSSI-a propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Pritom se, sukladno članku 4. stavku 3. ZSSI-a, poslovnim odnosom u smislu toga Zakona smatraju ugovori o javnoj nabavi, državne potpore i drugi oblici stjecanja sredstava od tijela javne vlasti, koncesije i ugovori javno-privatnog partnerstva, osim državnih potpora u slučaju elementarnih nepogoda.

Člankom 7. ZSSI-a propisana su zabranjena djelovanja dužnosnika. Točkom a) toga članka ZSSI-a zabranjeno je dužnosnicima primiti ili zahtijevati korist ili obećanje koristi radi obavljanja dužnosti; točkom e) istog članka dužnosnicima je zabranjeno utjecati na odluku nekog tijela ili osobe radi osobnog probitka ili probitka povezane osobe, dok je točkom g) istog članka dužnosnicima zabranjeno utjecati na dobivanje poslova ili ugovora o javnoj nabavi.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada: privatni interes dužnosnika utječe na njegovu nepristranost u obavljanju javne dužnosti ili kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040130734 upisana pravna osoba Lučka uprava Umag-Novigrad, sa sjedištem u Umagu. Ova pravna osoba registrirana je kao ustanova, a kao jedini osnivač ove ustanove upisana je Istarska županija. Kao osoba ovlaštena za zastupanje ove javne ustanove upisan je Sergio Stojnić, u svojstvu ravnatelja.

Temeljem posebnog ovlaštenja, Povjerenstvo je izvršilo uvid u podatke informatičkog sustava Porezne uprave te je utvrdilo da je Doriano Labinjan ostvario prvu uplatu po osnovi dohotka od nesamostalnog rada (plaće) od uplatitelja Lučke uprave Umag-Novigrad početkom srpnja 2017., iz čega je utvrđeno da je stupio u radni odnos u istoj javnoj ustanovi tijekom lipnja 2017.g.

Na traženje Povjerenstva, ustanova Lučka uprava Umag-Novigrad dostavila je podatke u očitovanju KLASA: 342-01/18-01/36, URBROJ: 2163/1-14-04-19-9 od 4. veljače 2019.g. U navedenom dopisu navodi se podatak da je Doriano Labinjan, osobnih podataka istovjetnih dužnosnikovim, zaposlen je u Lučkoj upravi Umag-Novigrad 1. lipnja 2018. godine, na radnom mjestu voditelja tehničkih poslova i projekata na određeno vrijeme. Navodi se da je izbor dužnosnika za ovo radno mjesto izvršen nakon provedbe natječaja objavljenog putem Hrvatskog zavoda za zapošljavanje, zatim da je Ugovor o radu sklopljen na vrijeme od 6 mjeseci, a da je, nakon isteka ugovora o radu, sklopljen još jedan ugovor o radu na određeno vrijeme s trajanjem od 6 mjeseci i to iz razloga što nije dovršen projekt pripreme dokumentacije i prijava na natječaj Ministarstva poljoprivrede za dodjelu potpore u okviru mjere “Ribarske luke, iskrcajna mjesta, burze riba i zakloništa” (NN broj 3/2018 i 64/2018), koja se sufinancira sredstvima Europske unije iz Europskog fonda za pomorstvo i ribarstvo i Operativnog programa za pomorstvo i ribarstvo Ministarstva poljoprivrede, a na kojem je projektu radio Doriano Labinjan.

Na traženje Povjerenstva, ustanova Lučka uprava Umag-Novigrad dostavila je podatke u očitovanju KLASA: 005-01/19-10/01, URBR0J: 2105/04-04/01-19-02 od 1. veljače 2019.g. U navedenom dopisu navodi se podatak da Općina Brtonigla nije za vrijeme u kojem je Doriano Labinjan obnašao dužnost načelnika Općine Brtonigla (2013. - 2017.) i za vrijeme u kojem je obnašao dužnost zamjenika načelnika (23.svibnja 2017. - 19.1ipnja 2018.) stupala u poslovne odnose s ustanovom Lučka uprava Umag-Novigrad. Pored traženog podatka, u dopisu je navedeno da je Općina Brtonigla od strane Lučke uprave Umag-Novigrad, po raspisanom natječaju za dodjelu koncesije, zaprimila dana 11. travnja 2017. Zapisnik Povjerenstva za provedbu postupka davanja koncesije za obavljanje lučkih djelatnosti na području luke otvorene za javni promet lokalnog značaja Karigador. Navodi se da je član Povjerenstva za dodjelu koncesije bio i dužnosnik Doriano Labinjan, što je potvrđeno dostavljenom preslikom navedenog Zapisnika.

Povjerenstvo je izvršilo uvid u Odluku o donošenju Urbanističkog plana uređenja Karigador (UPU 2), donesen od strane Općinskog vijeća Općine Brtonigla na 33. sjednici održanoj dana 08. veljače 2016. (Službene novine Općine Brtonigla br. 2/2017.). Ista Odluka donesena je na temelju članka 109. stavka 6. Zakona o prostornom uređenju („Narodne novine“, 153/13), Odluke o izradi Urbanističkog plana uređenja Karigador UPU 2 (Službene novine Općine Brtonigla17/14, 21/14 i 07/15) i članka 52. Statuta Općine Brtonigla, (Službene novine Općine Brtonigla broj 25/09, 05/12, 3/13 i 8/13).

Iz iste je odluke razvidno da je predmetni UPU izradila tvrtka Plan 21 d.o.o. iz Rijeke, u koordinaciji s nositeljem izrade Općinom Brtonigla. Sukladno Glavi II. isti UPU donosi se za prostor obuhvata određen Prostornim planom uređenja Općine Brtonigla odnosno za građevinsko područje naselja Karigador u cjelosti i luku Karigador sa pripadajućim akvatorijem. U glavi III. Odluke navodi se da se realizaciji plana pristupilo iz razloga što važeći Urbanistički plan uređenja građevinskog područja naselja Karigador - UPU 2 nije obuhvatio cijelo građevinsko područje naselja Karigador, zatim da se provjerilo i, u skladu s važećim propisima, noveliralo plansko rješenje te da su se prema potrebi redefinirali uvjeti smještaja i gradnje građevina unutar obuhvata Plana, uvjeti određivanja i razgraničavani a površina javnih i drugih namjena te infrastrukturnih površina. Točka 5.2.1. UPU sadrži odredbe vezane za određivanje namjene Luke Karigador kao morske luke otvorene za javni promet lokalnog značaja. U članku 39. UPU-a uvodno se konstatira da se morska luka otvorena za javni promet lokalnog značaja Karigador sastoji od kopnenog i morskog dijela koji se koriste za obavljanje lučkih djelatnosti i čini funkcionalnu lučku cjelinu. Istim člankom određeno je da se u luci planira najviše 200 vezova koji uključuju najmanje 50 komunalnih vezova, nautičke vezove, vezove za sportske i za ribarske brodice te da će se planirani broj vezova osigurati unutar bazena luke. Nadalje, utvrđeno je da je na obalnom dijelu luke, kao i unutar pripadajućeg akvatorija, a poštujući odnosne zakonske propise, moguća izgradnja i/ili nastavak i dovršenje izgradnje lučke infrastrukture za zaštitu i privez plovila (lukobrani, valobrani, oznake, lučka svjetla i dr., gatovi, molovi i dr. bez obzira na tipologiju) te izgradnja lučke suprastrukture za potrebe opskrbe (hrana, gorivo i dr.) te građevina u funkciji pružanja i korištenja svih drugih usluga korisnicima luke. Određeno je i da je moguća fazna izgradnja luke uz uvjet da u svakoj fazi budu osigurani adekvatni sadržaji na kopnenom dijelu luke.

 Člankom 39. UPU-a nadalje su definirani uvjeti gradnje i rekonstrukcije morske luke otvorene za javni promet lokalnog značaja Karigador i to po slijedećim stavkama: 1. Oblik i veličina građevne čestice luke; 2. Namjena luke; 3. Smještaj i veličina građevina na građevnoj čestici; 4. Uređenje građevne čestice; 5. Uvjeti oblikovanja građevina; 6. Uvjeti za nesmetan pristup, kretanje, boravak i rad osoba smanjenje pokretljivosti; 7. Način i uvjeti priključenja na javno-prometnu površinu, komunalnu i drugu infrastrukturu; 8. Mjere (način) sprječavanja nepovoljna utjecaja na okoliš i prirodu; 9. Dijelovi složene građevine za koje se izdaju građevinske dozvole u slučaju etapnog građenja i/ili dijelovi građevine za koje se izdaju građevinske dozvole u slučaju faznog građenja građevine; 10. Uvjeti važni za provedbu zahvata u prostoru (obveza uklanjanja postojećih građevina, sanacija terena građevne čestice, obveza ispitivanja tla, kompenzacijski uvjeti i dr.).

 Nadalje, izvršen je uvid u dostavljene odluke Upravnog vijeća Lučke uprave Umag-Novigrad.

Utvrđeno da je isto Upravno vijeće, na temelju na temelju članka 34. Uredbe o postupku davanja koncesije na pomorskom dobru („Narodne novine“ br. 23/2004.) 16. lipnja 2016.g. donijelo „Odluku o imenovanju članova Stručnog povjerenstva za provedbu postupka javnog prikupljanja ponuda za davanje koncesije za obavljanje lučkih djelatnosti koja zahtjeva korištenje postojećih i gradnju novih građevina i drugih objekata podgradnje i nadgradnje na lučkom području luke otvorene za javni promet lokalnog značaja Karigador“. Istom je odlukom, pored predsjednika navedenog Stručnog povjerenstva, kao jedan od četvero članova istog Stručnog povjerenstva imenovan dužnosnik Doriano Labinjan. Odlukom su određeni zadaci Stručnog povjerenstva: 1. pomoć davatelju koncesije pri pripremi potrebnih analiza i/ili studija opravdanosti davanja koncesije, pri pripremi i izradi uvjeta i dokumentacije za nadmetanje, pravila i uvjeta za ocjenu ponuditelja i primljenih ponuda te kriterija za odabir ponude; 2. pregled i ocjena pristiglih ponuda; 3. utvrđivanje prijedloga odluke o odabiru najpovoljnijeg ponuditelja za davanje koncesije ili prijedloga odluke o poništenju postupka davanja koncesije, i obrazloženje tih prijedloga; 4.obavljanje ostalih poslova potrebnih za provedbu postupka davanja koncesije. Nadalje, utvrđeno je da je Upravno vijeće Lučke uprave Umag-Novigrad dana 28. veljače 2017.g. donijelo „Odluku o izmjeni Odluku o imenovanju članova Stručnog povjerenstva za provedbu postupka javnog prikupljanja ponuda za davanje koncesije za obavljanje lučkih djelatnosti koja zahtjeva korištenje postojećih i gradnju novih građevina i drugih objekata podgradnje i nadgradnje na lučkom području luke otvorene za javni promet lokalnog značaja Karigador“. Istom Odlukom izmjenjen je sastav navedenog Stručnog povjerenstva koje prikuplja ponude, a koje je od tada činio jedan predsjednik i dvoje članova, od kojih je jedan i dalje bio dužnosnik Doriano Labinjan.

Izvršen je uvid i u Zapisnik sa sjednice Stručnog povjerenstva za provedbu postupka davanja koncesija za obavljanje lučkih djelatnosti, sastavljen 10. travnja 2017. Iz zapisnika je razvidno da je istoj sjednici prisustvovao dužnosnik Doriano Labinjan, kao član Strčnog povjerenstva, zatim razvidno je da je u roku pristigla samo jedna ponuda za koncesiju za obavljanje lučkih djelatnosti na lučkom području luke Karigador i to trgovačkog društva LIBERTATO MARE d.o.o. iz Umaga.

Povjerenstvo je izvršilo uvid i u presliku očitovanja Lučke uprave Umag-Novigrad županu Istarske županije, KLASA: 342-01/16-01/58, URBROJ: 2163/1-14-04-17-47 od 3. kolovoza 2017.g., koja je zatraženo vezano za Luku otvorenu za javni promet lokalnog značaja

Karigador i za planiranu investiciju na navedenom području kao i za peticiju koju su pokrenuli građani. U navedenom očitovanju stoji da se investicija koju je planirano ostvariti na lučkom području predmetne luke otvorene za javni promet temelji na Programu i planu rada i razvoja Lučke Uprave sukladno Prostornom planu Općine‘Brtonigla tj, sukladno Urbanističkom planu uređenja Karigador u Općini Brtonigla. Nadalje, u očitovanju stoji da predmetni projekt od samog početka vodi ravnatelj Lučke uprave te da je od samog početka bilo jasno da Lučka uprava neće imati vlastitih sredstava za ostvarenje planirane investicije te da ona ima za cilj i svrhu razvoj područja naselja Karigador, a sve sukladno PP Općine Brtonigla te da je zato naručena Studija gospodarske opravdanosti davanja koncesije na temelju koje je Upravno vijeće Lučke uprave Umag-Novigrad donijelo odluku o objavi namjere davanja koncesije za koju je natječaj

raspisan 6. ožujka 2017. godine.

Na temelju navedenih podataka, dostavljenih od strane tijela javne vlasti koja o istima vode evidenciju, utvrđeno je da za vrijeme trajanja mandata Doriana Labinjana na dužnosti općinskog načelnika Općine Brtonigla 2013.-2017. te na dužnosti zamjenika općinskog načelnika Općine Brtonigla zaključno do 19.1ipnja 2018.g., nije bilo poslovnih odnosa između Općine Brtonigla i javne ustanove Lučka uprava Umag-Novigrad. Pritom se ističe da okolnost da je Općinsko vijeće Općine Brtonigla, u okviru svojih nadležnosti, donijelo Odluku o donošenju UPU Karigador, kojim je luka Karigador predviđena kao luka otvorena za javni promet lokalnog značaja te okolnost da je Lučka uprava Umag-Novigrad, u okviru svojih zakonskih ovlasti i nadležnosti upravljanja pomorskim dobrom u Luci Karigador, koja se nalazi na području Općine Brtonigla, odlučivala o dodjeli koncesije za obavljanje lučkih djelatnosti u istoj luci, ne predstavljaju poslovni odnos između navedene jedinice lokalne samouprave i javne ustanove, već djelovanje u vezano za upravljanje područjem predmetne luke okviru javnih ovlasti svakog od tih subjekata. S tim u vezi, niti imenovanje dužnosnika Doriana Labinjana, kao predstavnika javne vlasti Općine Brtonigla u predmetnom Povjerenstvu koje je osnovala Lučka uprava Umag-Novigrad, niti dužnosnikovo sudjelovanje u radu toga Povjerenstva također ne predstavlja poslovni odnos između Općine Brtonigla i Lučke uprave Umag-Novigrad.

Iz navedenog Povjerenstvo zaključuje da vezano uz okolnost da je dužnosnik u razdoblju od 12 mjeseci nakon prestanka obnašanja navedene dužnosti zaposlen na određeno vrijeme u javnoj ustanovi Lučka uprava Umag-Novigrad nije došlo do moguće povrede članka 20. stavka 1. ZSSI-a od strane dužnosnika odnosno moguće povrede članka 20. stavka 2. ZSSI-a od strane javne ustanove u kojoj je zaposlen. Stoga je Povjerenstvo utvrdilo da je predmetna prijava, u dijelu u kojem se upire na moguću povredu članka 20. stavka 1. i 2. ZSSI-a neosnovana te je, na temelju članka 39. stavka 1. ZSSI-a, odlučilo kao u točki I. izreke.

Nadalje, Povjerenstvo u vezi dijela prijave koji upućuje da bi dužnosnik počinio povrede članka 2. i 7. ZSSI-a, vezano za okolnost da je dužnosnik u 2016. i 2017.g., za vrijeme obnašanja dužnosti općinskog načelnika Općine Brtonigla, bio član Povjerenstva za provedbu postupka davanja koncesije za obavljanje lučkih djelatnosti na području luke otvorene za javni promet lokalnog značaja Karigador, upućuje kako slijedi.

Prilikom razmatranja osnovanosti prijave u dijelu u kojem se odnosi na navedenu situaciju, Povjerenstvo je imalo na umu da, sukladno proceduri propisanoj odredbama članaka 81. do 113. Zakona o prostornom uređenju („Narodne novine“ broj 153/13.), inicijativu za izmjene prostornih planova uređenja i urbanističkih planova uređenja jedinica lokalne samouprave može napraviti bilo tko (pa tako i sama jedinica lokalne samouprave ili lučka uprava), a odluku o izradi izmjena navedenih planova, kojom je određen stručni nositelj izrade, donosi predstavničko tijelo jedinice lokalne samouprave, zatim nakon što je stručno tijelo izradilo nacrt, izvršno tijelo jedinice na temelju toga nacrta formalno donosi prijedlog prostornog/urbanističkog plana uređenja, nakon čega slijedi javna rasprava u kojoj sudjeluje bilo tko (osim iznimno kada se plan prilagođava planu više razine tijela uprave odnosno jedinice područne samouprave) te javni uvid u prijedlog, a nakon toga stručni nositelj izrade sačinjava nacrt konačnog prijedloga izmjene plana te konačno, odluku o izmjeni plana donosi predstavničko tijelo jedinice lokalne samouprave. Iz navedenog proizlazi da gradonačelnici i općinski načelnici sukladno proceduri nisu predviđeni kao samostalni nositelji inicijative za izmjene planova uređenja gradova i općina niti odlučuju o istima.

Nadalje, Povjerenstvo je imalo na umu da je člankom 2. stavkom 1. točkom 4. Zakona o pomorskom dobru i morskim lukama („Narodne Novine“ broj 158/03., 100/04., 141/06., 38/09., 123/11., 56/16.) propisano da je lučko područje luke područje morske luke, koje obuhvaća jedan ili više morskih i kopnenih prostora (lučki bazen), koje se koristi za obavljanje lučkih djelatnosti, a kojim upravlja lučka uprava, odnosno ovlaštenik koncesije, a granica lučkog područja je granica pomorskog dobra. Točkom 5. istog stavka definirano je da je koncesija, u smislu toga Zakona, pravo kojim se dio pomorskog dobra djelomično ili potpuno isključuje iz opće upotrebe i daje na posebnu upotrebu ili gospodarsko korištenje fizičkim i pravnim osobama, sukladno prostornim planovima.

Nadalje, sukladno članku 74. stavku 1. Zakona o pomorskom dobru i morskim lukama, lučko područje za sve luke otvorene za javni promet županijskog i lokalnog značaja na svom području utvrđuje Županijska skupština, u skladu s prostornim planom i uz suglasnost Vlade Republike Hrvatske. Ujedno, sukladno članku 75. toga Zakona, osnivač lučke uprave, koja upravlja lučkim područjem, je županija.

Nadalje, sukladno članku 66. stavku 5. točki 3. Zakona o pomorskom dobru i morskim lukama, jedna od četiri vrste koncesija za obavljanje lučkih djelatnosti je i koncesija za obavljanje lučkih djelatnosti, koja zahtijeva korištenje postojećih i/ili gradnju novih građevina i drugih objekata podgradnje i nadgradnje na lučkom području.

Sukladno članku 67. stavku 2. istog Zakona navedenu koncesiju iz članka 66. stavka 5. točke 3. Zakona daje lučka uprava na temelju javnog prikupljanja ponuda na rok od 99 godina.

Pritom, sukladno članku 34. Uredbe o postupku davanja koncesije na pomorskom dobru

(“Narodne novine” broj 23/04., 101/04. i 39/06.), postupak javnog prikupljanja ponuda za dodjelu koncesije u lukama otvorenim za javni promet provodi posebno povjerenstvo davatelja koncesije (lučke uprave) koje se sastoji od tri člana, a imenuje ga upravno vijeće na prijedlog ravnatelja, nakon donošenja odluke o javnom prikupljanju ponuda.

 Konačno, sukladno članku 94. Zakona o pomorskom dobru i morskim lukama, upravni nadzor nad provedbom odredaba ovoga Zakona provode ovlašteni državni službenici nadležnog Ministarstva mora, prometa i infrastrukture i ureda državne uprave u županiji sukladno Zakonu o sustavu državne uprave, dok inspekcijski nadzor nad provedbom odredaba toga Zakona i drugih propisa donesenih na temelju toga Zakona obavljaju inspektori pomorskog dobra Ministarstva i inspektori lučke kapetanije.

Povjerenstvo ukazuje da nije nadležno provoditi upravni ili inspekcijski nadzor nad zakonitosti postupanja tijela Općine Brtonigla u pogledu donošenja urbanističkog plana uređenja kojim je na području Luke Karigador određena gradnja objekata za 200 vezova i popratna lučka infrastruktura. Isto tako Povjerenstvo nije nadležno provoditi niti upravni ili inspekcijski nadzor nad zakonitosti postupanja Lučke uprave Umag-Novigrad vezano za odluku Upravnog vijeća ove javne ustanove o promjeni namjene odnosno uvođenju novih lučkih djelatnosti u vidu nautičke i popratne infrastrukture na području iste luke i odluke da se radi ostvarenja potrebnih investicija koje bi omogućile obavljanje tih djelatnosti raspiše javni natječaj za dodjelu koncesije.

Predmetna Lučka uprava je javna ustanova, osnovana radi obavljanja javnih ovlasti upravljanja lučkim područjem pomorskim dobrom, od strane Istarske županije, sukladno odredbama Zakona o pomorskom dobru i morskim lukama.

Stoga se niti odluke usmjerene na uvođenje novih lučkih djelatnosti i popratne investicije u Luci Karigador, koje su donijeli Lučka uprava Umag-Novigrad, kao javna ustanova te Općinsko vijeće, kao predstavničko tijelo Općine Brtonigla, svaki u okviru svojih nadležnosti, ne mogu se načelno smatrati odlukama suprotnim javnom interesu u smislu članka 2. ZSSI-a, bez obzira što će u konačnici dovesti i do obavljanja gospodarske djelatnosti od strane koncesionara. Da bi radnje dužnosnika Doriana Labinjana za vrijeme obnašanja dužnosti općinskog načelnika Općine Brtonigla, na koje se ukazuje u prijavi mogle biti nedvojbeno dovedene u kontekst sukoba interesa, bilo bi potrebno utvrditi da je dužnosnik djelovao u interesu konkretnog poslovnog subjekta, koji će ostvariti korist u vidu dodjele koncesije u Luci Karigador te da je dužnosnik interesno povezan s istim poslovnim subjektom, a ne s Lučkom upravom kao javnom ustanovom s javnim ovlastima.

Povjerenstvo zaključuje da nije sporno da je dužnosnik Doriano Labinjan, kao tadašnji općinski načelnik Općine Brtonigla bio imenovan i sudjelovao u radu Povjerenstva koje je osnovala Lučka uprava Umag-Novigrad za potrebe provedbe javnog natječaja za dodjelu koncesije za obavljanje lučke djelatnosti u luci koja se nalazi u istoj Općini te je stoga logično da u istom tijelu, osnovanom od strane lučke uprave čija mjesna nadležnost je šira (više gradova i općina sjeverozapadne Istre), predstavlja javnu vlast jedinice lokalne samouprave na čijem će se području obavljati djelatnost za koju se daje koncesija. Imajući navedeno u vidu, pored okolnosti da je Lučka uprava provodila postupak dodjele koncesije u okviru svojih javnih ovlasti koje ima kao javna ustanova, Povjerenstvo na temelju poznatih okolnosti ne nalazi osnovanom tezu iz prijave da je dužnosnik imenovan u Povjerenstvo za provedbu natječaja radi ostvarivanja nekog privatnog interesa, a ne može niti na načelnoj razini zaključiti da Lučka uprava djeluje u privatnom interesu, jer se radi o javnoj ustanovi s javnim ovlastima, a ne o privatnoj pravnoj osobi koja obavlja gospodarsku djelatnost.

Povjerenstvo može zaključiti iz ranije citirane dokumentacije te iz medijskih napisa na koje se upućuje u prijavi da u Općini Brtonigla postoje građanske inicijative koje se zalažu protiv navedenih investicija odnosno promjene namjene Luke Karigador, o kojima je odluke donijelo Općinsko vijeće Općine Karigador i javna ustanova Lučka uprava Umag-Novigrad. Povjerenstvo ne razmatra niti ne osporava legitimnost ovih inicijativa, ali ukazuje da iz poznatih činjenica u spisu i navoda u prijavi koje samo načelno upućuju da se uvođenjem novih gospodarskih djelatnosti ostvaruje privatni interes, proizlazi da se radi o suprostavljenim viđenjima dijela građana i većine u predstavničkom tijelu Općine Brtonigla i javne ustanove koje ima određene javne ovlasti na području iste općine. Stoga se u tom smislu ne radi o sukobu konkretnog privatnog i javnog interesa u smislu članka 2. ZSSI-a, već o određenom sukobu javnog interesa kako ga vidi dio građana i kako ga vide navedena tijela javne vlasti.

S tim u vezi, Povjerenstvo ne nalazi uvjerljivom niti osnovanom tezu iz predmetne prijave protiv dužnosnika da je on vršio predmetne radnje u svojstvu općinskog načelnika Općine Brtonigla i utjecao na donošenje predmetne odluke izmjena UPU Općine Brtonigla odnosno da bi kroz djelovanje Povjerenstva za prikupljanje javnih ponuda osnovanog od strane Lučke uprave Umag-Novigrad izvršio presudan utjecaj na to da Općinsko vijeće Općine Brtonigla izmjeni UPU za Luku Karigador odnosno da Upravno vijeće Lučke uprave Umag-Novigrad donese odluku o tome da dodjeli koncesiju za obavljanje predmetnih djelatnosti u istoj luci, a sve s ciljem da nakon toga bude zaposlen na projektu koji provodi ista Lučka uprava. S jedne strane, odluka o tome da se vrše investicije u predmetnoj luci i da se dojeli koncesija na javnom natječaju donesena je od strane Upravnog vijeća Lučke uprave prije nego što će biti imenovano Povjerenstvo za provedbu natječaja u koje je imenovan dužnosnik. S druge strane, dužnosnik je obnašao dužnost općinskog načelnika, a na lokalnim izborima 2017. izabran je za zamjenika općinskog načelnika Općine Brtonigla te je imao pravo odabrati ovu dužnost obnašati profesionalno do kraja mandata, a radno mjesto na kojem je zaposlen bilo je na određeno vrijeme od jedne godine i produljeno na još jednu godinu iz čega ne proizlazi niti da ostvaruje nedvojbenu osobnu korist. Pritom Povjerenstvo na temelju poznatih okolnosti ne može dovesti u pitanje potrebu za predmetnim radnim mjestom u Lučkoj upravi Umag-Novigrad na kojem je zaposlen dužnosnik, imajući u vidu da se radi o projektu koji se financira iz Europskog fonda za pomorstvo i ribarstvo i Operativnog programa za pomorstvo i ribarstvo Ministarstva poljoprivrede.

Na temelju navedenih činjenica i dokumentacije u spisu i navoda u prijavi Povjerenstvo nije utvrdilo da bi dužnosnik svojim radnjama u vrijeme obnašanja dužnosti općinskog načelnika Općine Brtonigla počinio moguće povrede članka 7. ZSSI-a na koje se ukazuje u prijavi niti da je bio u sukobu interesa u smislu članka 2. ZSSI-a. Stoga je Povjerenstvo utvrdilo da je predmetna prijava i u dijelu u kojem se upire na moguće povrede drugih odredbi ZSSI-a neosnovana te je, na temelju članka 39. stavka 1. ZSSI-a, odlučilo kao u točki I. izreke.

Međutim, tijekom postupka izvršen je uvid u Izvješće o imovinskom stanju koje je dužnosnik podnio 21. lipnja 2017. povodom stupanja na dužnost zamjenika općinskog načelnika Općine Brtonigla te u Izvješće koje je podnio 9. lipnja 2018.g. povodom prestanka obnašanja navedene dužnosti.

U Izvješću podnesenom 21. lipnja 2017. dužnosnik je naveo podatak da dužnost obnaša volonterski uz primanje volonterske naknade u mjesečnom neto iznosu od 1.000,00 kuna. Ujedno je prijavio podatak da prima i plaću od Općine Brtonigla u mjesečnom neto iznosu od 11.778,66 kuna.

U Izvješću podnesenom 9. lipnja 2018. dužnosnik je naveo podatak da dužnost obnaša profesionalno i da za istu prima plaću u mjesečnom neto iznosu od 9.772,37 kuna. U rubrici „Napomena“ dužnosnik je naveo slijedeće podatke vezano uz navedene primitke od obnašanja dužnosti: „*Poštovani, želim Vam samo ukratko objasniti status koji sam imao od prestanka mandata načelnika u 2017 god. - 29.05.2017. prestanak mandata na funkciju Načelnika Općine Brtonigla, ujedno i početak mandata na novu funkciju zamjenika načelnika Općine Brtonigla - od 30.05.2017. do 01.12.2017. funkciju zamjenika sam obnašao volonterski i primao naknadu od 1000,00 kn i ujedno sam koristio 6-mjesečno pravo o primanju plaće načelnika nakon prestanka mandata - od 01.12.2017. do 01.06.2018. funkciju zamjenika sam obnašao profesionalno i primao plaću. - dana 19.06.2018. predao sam ostavku sa funkcije zamjenika načelnika od 01.06.2018*.“

Iz navedenih podataka koje je dužnosnik prijavio u izvješćima o imovinskom stanju proizlazi da je dužnosnik u razdoblju od 6 mjeseci i to od lipnja zaključno sa studenim 2017. istovremeno primao volontersku naknadu za obnašanje dužnosti zamjenika općinskog načelnika Općine Brtonigla u mjesečnom neto iznosu od 1.000,00 kuna te povrh toga i naknadu plaće za obavljanje dužnosti općinskog načelnika Općine Brtonigla u proteklom mandatu 2013.-2017. u mjesečnom neto iznosu od 11.778,66 kuna.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primiti drugu plaću ni naknadu za obavljanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, pa tako i naknada za rad koju ostvaruju dužnosnici koji su odabrali dužnost u jedinici lokalne samouprave obnašati volonterski („volonterska naknada“), koju ostvaruju sukladno članku 90.a stavku 1. u vezi s člankom 90. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13., dalje u tekstu: ZLP(R)S). Ujedno, naknada plaće za profesionalno obnašanje dužnosti u jedinici lokalne samouprave u prethodnom mandatu, sukladno članku 90.a stavku 4. ZLP(R)S-a, u situaciji kad dužnosnik obavlja neku dužnost u aktualnom mandatu, predstavlja naknadu za obavljanje druge javne dužnosti u smislu članka 12. ZSSI-a.

Prema tome, dužnosnik je po stupanju na dužnost zamjenika općinskog načelnika Općine Brtonigla imao mogućnost birati hoće li dužnost obnašati profesionalno uz plaću ili volonterski uz volontersku naknadu. No, s obzirom na zabranu propisanu člankom 12. ZSSI-a i s obzirom da drugim zakonom nije drukčije propisano, pravo na naknadu plaće za obnašanje dužnosti općinskog načelnika Općine Brtonigla u prethodnom mandatu, mogao je ostvarivati u narednih 6 mjeseci nakon prestanka obnašanja navedene dužnosti samo za slučaj da za obnašanje dužnosti zamjenika općinskog načelnika Općine Brtonigla nije primao nikakav novčani primitak, osim naknade putnih i drugih troškova za obnašanje javne dužnosti.

Slijedom navedenog, Povjerenstvo je steklo saznanja koja upućuju na mogućnost da je dužnosnik Doriano Labinjan počinio povredu članka 12. ZSSI-a, koja proizlazi iz istovremenog primanja volonterske naknade za obnašanje dužnosti zamjenika općinskog načelnika Općine Brtonigla i primanja naknade plaće povodom profesionalnog obnašanja dužnosti općinskog načelnika Općine Brtonigla u mandatu 2013.-2017. i to za razdoblje od 30. svibnja 2017. do 1. prosinca 2017.g.

Slijedom navedenog, Povjerenstvo je, na temelju članka 39. stavka 1. ZSSI-a, donijelo odluku o pokretanju postupka sukoba interesa protiv dužnosnika Doriana Labinjana, kao u točki II. izreke ovog akta.

Sukladno odredbi članka 39. stavka 3. ZSSI-a, u točki III. izreke poziva se dužnosnika da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, koji se odnose na odluku iz točke II. izreke. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 12. ZSSI-a. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Doriano Labinjan, osobnom dostavom
2. Podnositelji prijave, po punomoćnici Aniti Krizmanić, odvjetnici u Maćešić i Partneri odvjetničko društvo d.o.o.
3. Objava na internetskoj stranici Povjerenstva
4. Pismohrana